open-index/open-wikipedia-markdown huggingface dataset:
Κωνσταντίνος Μουρατίδης

Ο **Κωνσταντίνος Χαρ. Μουρατίδης** (1890  -  16 Σεπτεμβρίου 1964) ήταν Έλληνας στρατιωτικός και πολιτικός, ο οποίος θήτευσε ως βουλευτής.

## Βιογραφία
Γιος του Χαραλάμπου Μουρατίδη, γεννήθηκε στον Καύκασο και υπηρέτησε στο στρατό της Ρωσίας. Στη συνέχεια εγκαταστάθηκε στις Σέρρες και έγινε πρόεδρος του Συλλόγου Ποντίων και Καυκασίων του νομού.

Μετά την αποστρατεία του ασχολήθηκε με την πολιτική. Εξελέγη βουλευτής Σερρών για πρώτη φορά το 1933 με το Κόμμα Φιλελευθέρων. Επανεξελέγη με το ίδιο κόμμα στις εκλογές του 1936 και του 1946, λαμβάνοντας στις τελευταίες εκλογές 3.177 ψήφους, εκλεγείς από την δεύτερη κατανομή. Τέλος επανεξελέγη βουλευτής με τον Ελληνικό Συναγερμό το 1952.

Απεβίωσε σε ηλικία 74 ετών στη Θεσσαλονίκη στις 16 Σεπτεμβρίου 1964 και κηδεύτηκε την επομένη από το ναό της του Θεού Σοφίας. Με τη σύζυγό του Μαρία απέκτησαν δύο γιους και μία κόρη.

## Παραπομπές


Κατηγορία:Βουλευτές εκλεγμένοι με το κόμμα των Φιλελευθέρων
Κατηγορία:Βουλευτές εκλεγμένοι με τον Ελληνικό Συναγερμό
Κατηγορία:Βουλευτές Σερρών
Δρόσος Κυριάκου

Ο **Δρόσος Κυριάκου** (1916 - 27 Ιανουαρίου 1963), του Ιωάννη, ήταν Έλληνας δικηγόρος και πολιτικός, ο οποίος υπηρέτησε ως βουλευτής.

## Βιογραφία
Σπούδασε νομικά και άσκησε τη δικηγορία. Εξελέγη βουλευτής με τον Ελληνικό Συναγερμό το 1952..

Απεβίωσε σε ηλικία 47 ετών από ψύξη ενώ βρισκόταν σε κυνηγετική εκδρομή στα περίχωρα της Ηράκλειας Σερρών.  Κηδεύτηκε στις 28 Ιανουαρίου 1963 στις Σέρρες. Με τη σύζυγό του, Ήρα, απέκτησαν έναν γιο, τον Γιώργο.

## Παραπομπές


Κατηγορία:Βουλευτές εκλεγμένοι με τον Ελληνικό Συναγερμό
Κατηγορία:Βουλευτές Σερρών
Κωνσταντίνος Καντακουζηνός (καϊμακάμης)

Ο **Κωνσταντίνος Καντακουζηνός**, από τον Οίκο των Καντακουζηνών Ρουμανίας, ήταν καϊμακάμης της Βλαχίας το διάστημα 1848-1849.

Η οικογένειά του, που ισχυριζόταν ότι καταγόταν από τον αυτοκρατορικό Οίκο των Καντακουζηνών της Κωνσταντινούπολης, περιλάμβανε τον Σερμπάν και τον Στέφανο, πρίγκιπες της Βλαχίας, και τον Δημήτριο, πρίγκιπα της Μολδαβίας, ενώ πολλά άλλα μέλη της είχαν αξιώματα στις Παραδουνάνιες Ηγεμονίες, όπως στόλνικοι, λογοθέτες, παχάρνικοι, βεστιάριοι, σπαθάριοι. Ο πατέρας του Γιωργάκης ήταν γιος του Κωνσταντίνου, παχάρνικου της Βλαχίας. 

Το διάστημα 1832-1856 η Βλαχία τέθηκε υπό ρωσική επικυριαρχία. Τον Γκεόργκε Μπιμπέσκου (1842-48) εκτόπισε η επανάσταση του 1848, που κατεστάλη, και ο Κωνσταντίνος ορίστηκε καϊμακάμης. Τον διαδέχθηκε ο Μπάρμπου Μπιμπέσκου-Στίρμπεϊ (1848-53, 54-56). 

Το 1859 η Βλαχία και η Μολδαβία αποτέλεσαν το νέο κράτος της Ρουμανίας. Ο ανιψιός του Κωνσταντίνου Γεώργιος Καντακουζηνός έγινε πρωθυπουργός της Ρουμανίας (1899-1900, 1906-1907).

## Παραπομπές

Κατηγορία:Εξόριστοι πολιτικοί
Κατηγορία:Ηγεμόνες της Βλαχίας
Γρηγόριος Α΄ Γκίκας

Ο **Γρηγόριος Α΄** (1628 - 1675) από τον Οίκο των Γκίκα ήταν πρίγκιπας (voivode) της Βλαχίας (1660-64, 1672-73).

## Βιογραφία
Ήταν γιος του Γεωργίου πρίγκιπα της Βλαχίας (1659-60) και της Μολδαβίας (1658-59).

Το 1660 διαδέχθηκε τον πατέρα του Γεώργιο ως πρίγκιπας της Βλαχίας ως το 1664. Τότε οι Κανατκουζηνοί υποστήριξαν τον Ράντου ΙΒ΄ Λέον, που έγινε πρίγκιπας της Βλαχίας, αλλά όταν αυτός στράφηκε εναντίον τους ευνόησαν τον Αντώνιο βόδα του Ποπέστι να γίνει πρίγκιπας. Το 1672 ο Κιοπρουλού Φαζίλ Αχμέντ, μεγάλος βεζύρης των Οθωμανών πείστηκε να επαναφέρει τον Γρηγόριο Α΄, υποψήφιο των Γκίκα. Έμεινα πρίγκιπας ως το 1673, οπότε τον διαδέχθηκε ο Γρηγόριος Β΄ Δούκας. 
## Οικογένεια
Νυμφεύτηκε τη Μαρία Στούρτζα, κόρη του Ματθαίου (Ματέι) και είχε γιο τον:
* Ματθαίος (Ματέι). Γιοί του ήταν οι:
** Γρηγόριος Β΄ δραγουμάνος της Πύλης, πρίγκιπας της Βλαχίας και της Μολδαβίας.
** Αλέξανδρος, πατέρας του 
*** Γρηγόριος Γ΄ δραγουμάνος της Πύλης, πρίγκιπας της Βλαχίας και της Μολδαβίας.

## Παραπομπές


## Εξωτερικοί σύνδεσμοι
* 

Κατηγορία:Ηγεμόνες της Βλαχίας
Κατηγορία:Οικογένεια Γκίκα
Χαράλαμπος Γεωργακάκης

Ο **Χαράλαμπος (Μπάμπης) Γεωργακάκης** (1941 - 27 Δεκεμβρίου 2002) ήταν Έλληνας αντιστασιακός, ο οποίος θήτευσε ως βουλευτής από το 1981 ως το 1985.

Γεννήθηκε στην Κοξαρέ το 1941. Ανέπτυξε αντιδικτατορική δράση και για τον λόγο αυτό διώχθηκε και φυλακίστηκε από τη χούντα. Ήταν από τους ιδρυτές της οργάνωσης Απελευθερωτικό Κίνημα Κρήτης, τα μέλη της οποίας συνελήφθησαν το 1968. Ο ίδιος φυλακίστηκε στις φυλακές της Κέρκυρας και αποφυλακίστηκε έπειτα από πέντε χρόνια.

Ο Γεωργακάκης ήταν αντιπρόεδρος της επιτροπής για την απομάκρυνση των ξένων βάσεων και ανέπτυξε συνδικαλιστική δράση σε ερευνητικά ιδρύματα (όπως το ΚΕΠΕ).

Μεταπολιτευτικά, υπήρξε ιδρυτικό μέλος του ΠΑΣΟΚ και πολιτεύτηκε με το κόμμα. Εξελέγη βουλευτής Ρεθύμνου το 1981 λαμβάνοντας  6.002 ψήφους. Στη συνέχεια ανέλαβε γενικός γραμματέας του Υπουργείου Αιγαίου.

Λίγο πριν πεθάνει, παρουσίασε το βιβλίο του,  με τίτλο "Ταραγμένα χωρικά ύδατα".

Απεβίωσε από καρκίνο σε ηλικία 61 ετών στην Αθήνα στις 27 Δεκεμβρίου 2002 και κηδεύτηκε τη μεθεπομένη στην Κοξαρέ.

## Παραπομπές


Κατηγορία:Βουλευτές Ρεθύμνου
Κατηγορία:Βουλευτές εκλεγμένοι με το ΠΑΣΟΚ
Γρηγόριος Β΄ Γκίκας

Ο **Γρηγόριος Β΄** από τον Οίκο των Γκίκα ήταν μέγας δραγουμάνος της Πύλης (διερμηνέας της Υψηλής Πύλης) (1717-26) και ηγεμόνας (βοεβόδας) της Βλαχίας 1733-35, 48-52. και της Μολδαβίας (ως Γρηγόριος Α΄) 1726-33, 35-39, 39-41, 47-48..

## Βιογραφία

Ήταν γιος του Ματέι Γκίκα, γιου του Γρηγορίου Α΄ πρίγκιπα της Βλαχίας. Υπηρέτησε ως μέγας διερμηνέας (dragoman) της Υψ. Πύλης (1717-26). Στη Μολδαβία τον Νικόλαο Μαυροκορδάτο διαδέχθηκε ο Μιχαήλ Γ΄ Ρακοβίτσα, που τον έπαυσαν οι Οθωμανοί. Τότε ο Νικόλαος Μαυροκορδάτος βοήθησε τον Γρηγόριο Β΄ να πάρει τον θρόνο του Ιασίου τον Οκτώβριο του 1726. Ο νέος πρίγκιπας μείωσε τους φόρους και συνέχισε τη συνήθεια να διορίζονται Έλληνες και Λεβαντίνοι στα αξιώματα του κράτους. Αυτό δυσαρέστησε τους τοπικούς βογιάρους και δημιουργήθηκε αντιπολίτευση. Ο αρχηγός της Δημήτριος Ρακοβίτσα στρατολόγησε Τατάρους από το Μπουντζάκ και επήλθε σύγκρουση, αλλά ηττήθηκε από τον Γρηγόριο Β΄, τους συμμάχους του από τη Βλαχία και τους Οθωμανούς.

Στις 16 Απριλίου 1733 άφησε τη Μολδαβία στον γιο του Νικολάου, Κωνσταντίνο Μαυροκορδάτο και έγινε πρίγκιπας της Βλαχίας ως τις 27 Νοεμβρίου 1735, οπότε επανήλθε στη Μολδαβία. Με το ξεκίνημα του Ρωσο-Τουρκικού πολέμου (1735-39) οι Ρώσοι κατέλαβαν τη Μολδαβία (14 Σεπτεμβρίου 1739 - Οκτώβριος 1739) και ο Γρηγόριος Β΄ εγκατέλειψε τη χώρα για λίγο, ώσπου επανήλθε. Δεν μπόρεσε να αντισταθμίσει τις προσπάθειες των αδελφών Κωνσταντίνου και Ιοάν Β΄ των Μαυροκορδάτων να τον εκτοπίσουν τον Σεπτέμβριο του 1741, όπου καθαιρέθηκε και εξορίστηκε. Επανήλθε στο Ιάσιο για 4η φορά τον Μάιο του 1747 και περέμεινε ως τον Απρίλιο του 1748. Τότε ουσιαστικά αγόρασε τον θρόνο του Βουκουρεστίου και έγινε πρίγκιπας για μία δεύτερη θητεία εκεί. Το υπέρογκο ποσό που κατέβαλε είχε ως αποτέλεσμα την αύξηση της φορολογίας στη Βλαχία
. Η εξουσία του έληξε στις 3 Σεπτεμβρίου 1752.

Επισκεύασε μερικές μονές και έκτισε τη μονή Φρουμοάσα στο Ιάσιο και τη μονή του Αγ. Παντελεήμονος στην περιοχή Παντελεήμον του Ιλφόβ κοντά στο Βουκουρέστι. Επίσης έκτισε το νοσοκομείο της περιοχής και το επάνδρωσε με μοναχούς.

## Οικογένεια
Είχε δύο γιους:
* Σκαρλάτος (Καρλάτος) πρίγκιπας της Βλαχίας και της Μολδαβίας και
* Ματθαίος (Ματέι) πρίγκιπας της Βλαχίας και της Μολδαβίας.

## Αναφορές


Κατηγορία:Ηγεμόνες της Βλαχίας
Κατηγορία:Ηγεμόνες της Μολδαβίας
Κατηγορία:Οικογένεια Γκίκα
Γιάννης Βαλυράκης

Ο **Ιωάννης Βαλυράκης** (1904  - 18 Μαΐου 1971), του Ιωσήφ, ήταν Έλληνας στρατιωτικός, αντιστασιακός και πολιτικός. Υπηρέτησε ως βουλευτής.

## Βιογραφικά στοιχεία
Σταδιοδρόμησε ως αξιωματικός του Στρατού, πολεμώντας στον Ελληνοϊταλικό Πόλεμο και την περίοδο της Κατοχής ανάπτυξε έντονη αντιστασιακή δράση, πολεμώντας με τον ΕΛΑΣ. Όπως ανέφερε σε συνέντευξή του ο ίδιος, πολέμησε στο ΕΑΜ με τον βαθμό του Λοχαγού εναντίον των Γερμανών και όχι ως μέλος οποιασδήποτε κομματικής παράταξης.

Εξελέγη βουλευτής Χανίων, το 1964 με την Ένωση Κέντρου.

Το 1965 απέρριψε πρόταση να στηρίξει την κυβέρνηση του Στέφανου Στεφανόπουλου, κάτι που κατήγγειλε ο ίδιος στη Βουλή μαζί με τον βουλευτή Πιερίας Θεόφιλο Καμπερίδη.

Κατά την περίοδο της χούντας διώχθηκε και φυλακίστηκε, μαζί με άλλους αντιστασιακούς.

Πέθανε σε ηλικία 67 ετών έπειτα από καρδιακό νόσημα, στο νοσοκομείο των Χανίων, το 1971.

Ο γιος του, Σήφης Βαλυράκης (1943-2021), εξελέγη αργότερα βουλευτής και έγινε υπουργός στις κυβερνήσεις του ΠΑΣΟΚ.

## Παραπομπές


Κατηγορία:Μέλη του ΕΛΑΣ
Κατηγορία:Έλληνες αξιωματικοί του Στρατού Ξηράς
Κατηγορία:Βουλευτές Χανίων
Κατηγορία:Βουλευτές εκλεγμένοι με την Ένωση Κέντρου
Ματθαίος Γκίκας

Ο **Ματθαίος** από τον Οίκο των Γκίκα ήταν πρίγκιπας της Βλαχίας (1752-53) και της Μολδαβίας (1753-56). 

## Βιογραφία

Η Οικογένειά του προερχόταν από το Φανάρι της Κωνσταντινούπολης. Ήταν γιος του Γρηγορίου Β΄ διερμηνέα της Υψ. Πύλης, πρίγκιπα της Βλαχίας και της Μολδαβίας. 

Έγινε μέγας δραγουμάνος της Πύλης (1751-1752). Στις 11 Σεπτεμβρίου 1752 διαδέχθηκε τον πατέρα του ως πρίγκιπας της Βλαχίας. Στη Μολδαβία πρίγκιπας ήταν ο Κωνσταντίν Ρακοβίτσα, αρχηγός των τοπικών, δυσαρεστημένων βογιάρων. Στις 22 Ιουνίου 1753 άλλαξαν θέσεις: ο Ματθαίος έγινε πρίγκιπας της Μολδαβίας και ο Κωνσταντίν πρίγκιπας της Βλαχίας. 

Έμεινε στη Μολδαβία ως το 1756, οπότε επανήλθε ο Κωνστανίν. Αυτόν διαδέχθηκε το 1757 ο Σκαρλάτος Γκίκας, αδελφός του Ματθαίου.

## Αναφορές


Γκικας
Γκικας
Κατηγορία:Οικογένεια Γκίκα
Σκαρλάτος Γκίκας

Ο **Σκαρλάτος** (Καρλάτος, Κάρολος) από τον Οίκο των Γκίκα ήταν πρίγκιπας της Βλαχίας (1758-61, 65-66) και της Μολδαβίας (1757-58). 
## Βιογραφία
Η Οικογένειά του καταγόταν από το Φανάρι της Κωνσταντινούπολης και είχε εγκατασταθεί στις Παραδουνάβιες Ηγεμονίες. Ήταν ο δεύτερος γιος του Γρηγορίου Β΄ διερμηνέα της Υψ. Πύλης, πρίγκιπα της Βλαχίας και της Μολδαβίας.

Τον αδελφό του Ματθαίο πρίγκιπα της Μολδαβίας, διαδέχθηκε το 1756 ο Κονσταντίν Ρακοβίτσα και αυτόν ο Σκαρλάτος στις 2 Μαρτίου 1757. Έμεινε ως τις 7 Αυγούστου 1758 και τον διαδέχθηκε ο Ιωάννης Καλλιμάχης. Τότε μετακινήθηκε στο θρόνο του Βουκουρεστίου, ως διάδοχος του Κωνσταντίνου Μαυροκορδάτου. Η εξουσία του διακόπηκε στις 5 Ιουνίου 1761 από τον Κωνσταντίνο Μαυροκορδάτο (που επανήλθε), μετά τον Κονσταντίν Ρακοβίτσα και έπειτα τον Στέφαν Ρακοβίτσα. Επέστρεψε στις 18 Αυγούστου 1765 και έμεινε πρίγκιπας της Βλαχίας ως τις 2 Δεκεμβρίου 1766, οπότε τον διαδέχθηκε ο γιος του Αλέξανδρος Γκίκας.

## Οικογένεια
Νυμφεύτηκε πρώτα την Αικατερίνη Ραγκοβίτσα, κόρη του Μιχάιλ Ρακοβίτσα πρίγκιπα της Βλαχίας και Μολδαβίας. Είχε τέκνο:
* Αλέξανδρος Α΄ πρίγκιπας της Βλαχίας.  

Έπειτα νυμφεύτηκε για δεύτερη φορά την Ευφροσύνη και τέλος σε τρίτο γάμο τη Ρωξάνδρα Μουρούζη, κόρη του Γεωργίου Μουρούζη και της Κασσάνδρας Υψηλάντη και είχε τέκνο:
* Ελένη, παντρεύτηκε τον Αλέξανδρο Καλλιμάχη πρίγκιπα της Μολδαβίας. Γιος τους ήταν ο
** Σκαρλάτος Καλλιμάχης πρίγκιπας της Μολδαβίας.

## Παραπομπές


Γκικας
Γκικας
Κατηγορία:Οικογένεια Γκίκα
Αλέξανδρος Α΄ Γκίκας

Ο **Αλέξανδρος Γκίκας** από τον Οίκο των Γκίκα ήταν δραγουμάνος της Πύλης (1727-1740) και πρίγκιπας της Βλαχίας (1766-68). 

## Βιογραφία
Η Οικογένειά του καταγόταν από το Φανάρι της Κωνσταντινούπολης και είχε εγκατασταθεί στις Παραδουνάβιες Ηγεμονίες. Ήταν γιος του Σκαρλάτου, ανιψιός του Ματθαίου και εγγονός του Γρηγορίου Β΄, που όλοι τους ήταν πρίγκιπες της Βλαχίας και Μολδαβίας. 

Διαδέχθηκε τον πατέρα του το 1766 ως πρίγκιπας της Βλαχίας και παρέμεινε ως το 1768, που τον εκτόπισε η Ρωσική κατοχή. 

## Οικογένεια
Κόρη του ήταν η:
* Ρωξάνδρα, σύζ. Κωνσταντίνος Χαντζερής πρίγκιπας της Βλαχίας.

## Παραπομπές


Κατηγορία:Ηγεμόνες της Βλαχίας
Κατηγορία:Οικογένεια Γκίκα
Αλέξανδρος Β΄ Γκίκας

Ο **Αλέξανδρος Β΄**  (1796 - 1862) από τον Οίκο των Γκίκα ήταν πρίγκιπας (1834-42) και κυβερνήτης (1856-58) της Βλαχίας.

## Βιογραφία
Ήταν γιος του Δημητρίου μπάνου της Βλαχίας και της Ευφροσύνης Καρατζά. Ο πατέρας του ήταν γιος του Γρηγορίου Γ΄ Γκίκα. Αδέλφια του ήταν ο Γρηγόριος Δ΄ και ο Μιχαήλ, πατέρας της συγγραφέως Ελένης Γκίκα (φιλολογικό ψευδώνυμο Ντόρα Ντ' Ίστρια).

Μετά τη Ρωσική κατοχή της Βλαχίας (1828-34) η χώρα απέκτησε Σύνταγμα, τέθηκε υπό Ρωσική επιρροή και ο Αλέξανδρος Β΄ εκλέχθηκε πρίγκιπας της Βλαχίας. Το 1842 τον διαδέχθηκε ο Γκεόργκε Μπιμπέσκου και αυτόν ο Μπάρμπου Στίρμπεϊ. 

Tο 1856 έληξε ο Κριμαϊκός Πόλεμος με τη Συνθήκη των Παρισίων: η Βλαχία έγινε προτεκτοράτο με κυβερνήτη (kaymakam) τον Αλέξανδρο Β΄. Έμεινε ως το 1858, οπότε τον διαδέχθηκε η συγκυβέρνηση των: Ιωάννου Μάνου, Εμανοΐλ Μπαλεάνου και Ιοάν Φιλιπέσκου. Επί του διαδόχου τους Αλεξάνδρου-Ιωάννη Κούζα η Βλαχία ενώθηκε με τη Μολδαβία στο νέο κράτος της Ρουμανίας.

## Παραπομπές


Κατηγορία:Ηγεμόνες της Βλαχίας
Κατηγορία:Οικογένεια Γκίκα
Θεόδωρος Βαλλιάνος

Ο **Θεόδωρος Βαλλιάνος** (1799 ή 1801-1857) ήταν Έλληνας στρατιωτικός και λόγιος, που αγωνίστηκε στην Ελληνική Επανάσταση του 1821.

## Βιογραφικά στοιχεία
Γεννήθηκε το 1799 ή το 1801 στο Ταϊγάνιο (Ταγκανρόγκ) της Ρωσίας, ενώ η καταγωγή του ήταν από εύπορη οικογένεια της Κεφαλονιάς, η οποία μετακόμισε στη Ρωσία στα τέλη του 18ου αιώνα. Σπούδασε στη Στρατιωτική Ακαδημία της Αγίας Πετρούπολης, ενώ ασχολιόταν με τη θεολογία και τη λογοτεχνία. Υπηρέτησε στον Ρωσικό Στρατό, φτάνοντας στο βαθμό του λοχαγού του μηχανικού. Πήγε στην Ελλάδα το 1822, και συμμετείχε στην Ελληνική Επανάσταση. Προέβη στη συγκρότηση στρατιωτικού σώματος Κεφαλονιτών, μιας και μαζί του είχε φέρει χρήματα και όπλα. Συμμετείχε στις μάχες κατά του Δράμαλη και του Γιουσούφ πασά στην Πάτρα. Στο Μεσολόγγι αγωνίστηκε κατά του Σκόδρα πασά.

Το 1824 ορίστηκε διοικητής μηχανικού και πυροβολικού στο Ναύπλιο. Εκεί κατασκεύασε το Βουλευτήριο, στρατώνες, υδραγωγεία, αποθήκες, εργαστήρια και άλλα κτίσματα. Στην εποχή του Ιωάννη Καποδίστρια έγινε αντισυνταγματάρχης, διευθυντής του μηχανικού και διοικητής του Οπλοστασίου. Ο Όθων Α΄ της Ελλάδας, τον όρισε πρόξενο Θεσσαλίας και Μακεδονίας. Έμεινε στη θέση μέχρι το 1841 όταν και παραιτήθηκε για να αναλάβει το Δικαστικό Σώμα του Υπουργείου Στρατιωτικών, ενώ έγινε συνταγματάρχης. Πέθανε το 1857 στην Αθήνα.

## Έργα
Ήταν θεολόγος, ενώ έγραψε και μετέφρασε μελέτες. Στα έργα του περιλαμβάνονται τα εξής:
**Διάλογος περί Ορθοδοξίας της Ανατολικής Καθολικής Εκκλησίας*, (1851)
**Ιστορία της Ρωσικής Εκκλησίας*, (1851)
**Ο θάνατος του πρίγκιπα Ποτέμκιν*, (1850)

## Παραπομπές


## Εξωτερικοί σύνδεσμοι
*Θεόδωρος Βαλλιάνος στον ''Πανδέκτη'', του Εθνικού Ιδρύματος Ερευνών.

Κατηγορία:Αγωνιστές του 1821
Κατηγορία:Έλληνες λόγιοι του 19ου αιώνα
Κατηγορία:Έλληνες αξιωματικοί του μηχανικού
Γρηγόριος Δ΄ Γκίκας

Ο **Γρηγόριος Δ΄** (30 Ιουνίου 1775 - 29 Απριλίου 1834) ήταν πρίγκιπας της Βλαχίας (1821-28).

## Βιογραφία

Η Οικογένειά του καταγόταν από το Φανάρι της Κωνσταντινούπολης και είχε εγκατασταθεί στις Παραδουνάβιες Ηγεμονίες. Ήταν γιος του Δημητρίου Γκίκα και της Μαρίας Βακαρέσκου, κόρης του Μπάρμπου βογιάρου του Τελ. Ήταν ανιψιός του Γρηγορίου Γ΄ Γκίκα και μικρανιψιός του Γρηγορίου Β΄ Γκίκα. Ήταν αδελφός του Αλεξάνδρου Β΄ Γκίκα και θείος της συγγραφέως Ελένης Γκίκα (φιλολογικό ψευδώνυμο: Ντόρα Ντ' Ίστρια). 

Αν και πολλοί συγγενείς του Φαναριώτες ήταν πρίγκιπες της Βλαχίας και της Μολδαβίας, η Ελληνική Επανάσταση, η κατάληψη των δύο Ηγεμονιών από τη Φιλική Εταιρεία και η επανάσταση του Τουντόρ Βλαντιμιρέσκου, όλα το 1821, άλλαξαν την κατάσταση. Ο Σκαρλάτος Καλλιμάχης πρίγκιπας της Βλαχίας το 1821, δηλητηριάστηκε από τους Οθωμανούς ως ύποπτος ότι δρούσε υπέρ των Ελλήνων. Ωστόσο το Διβάνι εμπιστεύτηκε τον Γρηγόριο Δ΄ και τον εξέλεξε διάδοχο του Σκαρλάτου Καλλιμάχη. Ο Γρηγόριος Δ΄ εκδιώχθηκε το 1828 από τη Ρωσική κατοχή της Βλαχίας. Όταν έφυγαν οι Ρώσοι, ο αδελφός του Αλέξανδρος Β΄ Γκίκας έγινε πρίγκιπας της Βλαχίας, η οποία είχε αποκτήσει Σύνταγμα.

## Οικογένεια
Νυμφεύτηκε πρώτα τη Μαρία Χαντζερή, κόρη του Κωνσταντίνου πρίγκιπα της Βλαχίας, ανιψιού του Σαμουήλ Πατριάρχη της Κωνσταντινούπολης με την οποία απέκτησε τους:
* Κωνσταντίνος (1804-1867), μπάνος, πρόεδρος του Διβανίου και υπουργός Εσωτερικών. Όντας το 1824 στην Κωνσταντινούπολη βοήθησε αρκετούς Έλληνες που διώκονταν για τη συμμετοχή του στην επανάσταση του 1821.
* Γιόργκου 1805-1828, ποστέλνικος.
* Σκαρλάτ (Καρλάτος) 1808-1875, λογοθέτης. Νυμφεύτηκε την Ελισάβετ Σούτσου. Ο γιος του 
** Αλέξανδρος 1837-1918 είχε γιο τον
*** Ιοάν 1873-1949, νυμφεύτηκε την Ελένη Μεταξά 1873-1951.
* Γκριγκόρε 1812-1858.
* Παναϊότ 1814-1879 αξιωματούχος. Η κόρη του
** Ζωή παντρεύτηκε τον Αλέξανδρο Μαυροκορδάτο 1854-1906.
* Ντιμίτριε 1816-1897, πρωθυπουργός Ρουμανίας.

Έπειτα έκανε δεύτερο γάμο με την Ευφροσύνη Σαβέσκου και είχε κόρες:
* Μαρία 1828-1893, παντρεύτηκε τον Κωνσταντίνο Φιλιπέσκου.
* Αλεξαντρίνα 1826-1884, παντρεύτηκε τον Αλέξανδρο Φιλιπέσκου.

## Αναφορές


Κατηγορία:Ηγεμόνες της Βλαχίας
Κατηγορία:Οικογένεια Γκίκα
Ατσούσι Γιαναγκισάβα

Ο **Ατσούσι Γιαναγκισάβα** (αγγλικά: Atsushi Yanagisawa, ιαπωνικά: 柳沢 敦,(Yanagisawa Atsushi), 27 Μαΐου 1977) είναι ένας πρώην Ιάπωνας ποδοσφαιριστής. Έπαιξε σαν επιθετικός στην εθνική Ιαπωνίας και σε συλλογικό επίπεδο αγωνίστηκε μεταξύ άλλων σε Σαμπντόρια και Μεσσίνα.

Ο Γιαναγκισάβα είχε 58 συμμετοχές με την εθνική Ιαπωνίας, αντιπροσωπεύοντάς την, μεταξύ άλλων, σε δύο Παγκόσμια Κύπελλα. Μάλιστα στο 
Παγκόσμιο Κύπελλο του 2006, είχε σπαταλήσει μια τεράστια ευκαιρία για την ομάδα του σε αγώνα του πρώτου γύρου με αντίπαλο την Κροατία, που έληξε τελικά ισόπαλος, με σκορ 0-0. Ο Γιαναγκισάβα αφού χρεώθηκε την απώλεια βαθμών για την ομάδα του από τους συμπατριώτες του, δήλωσε ότι η μπάλα έφτασε πολύ γρήγορα σε εκείνον. 

Έιναι παντρεμένος από το 2003 με την Γιουκάρι Ομπάτα (*Yukari Obata*), ένα μοντέλο από την Ιαπωνία.

## Πηγές


## Εξωτερική Σύνδεσμοι
* 
* Atsushi Yanagisawa at the Japan National Football Team

Κατηγορία:Ιάπωνες ποδοσφαιριστές
Κατηγορία:Ιάπωνες ποδοσφαιριστές στο εξωτερικό
Χέλμουτ Μάρκο

Ο **Χέλμουτ Μάρκο** (γεν. στο Γκρατς της Αυστρίας στις 27 Απριλίου του 1943) είναι
Αυστριακός παλαίμαχος οδηγός αγώνων. Το πέρασμά του απ' τη Φόρμουλα 1 ήταν πολύ σύντομο καθώς συμμετείχε σε 10 Γκραν Πρι και δε σημείωσε κανένα αξιόλογο αποτέλεσμα. Το 1ο από αυτά τα
Γκραν Πρι ήταν το Γερμανικό Γκραν Πρι του 1971 και το 10ο και τελευταίο
το Γαλλικό Γκραν Πρι του 1972. Η σταδιοδρομία του Μάρκο ως οδηγός
αγώνων έληξε άδοξα στο προαναφερόμενο Γκραν Πρι επειδή γύρω στο μέσο του αγώνα, μια πέτρα η οποία εκσφενδονίστηκε 
από το μονοθέσιο της Lotus το οποίο οδηγούσε ο Βραζιλιάνος Έμερσον Φιτιπάλντι προσέκρουσε στη ζελατίνα του κράνους του και του τραυμάτισε σοβαρά το δεξί μάτι. Σήμερα είναι επικεφαλής των αγωνιστικών δραστηριοτήτων της Red Bull.

## Παραπομπές


Κατηγορία:Αυστριακοί οδηγοί της Φόρμουλα 1
Κατηγορία:Παράγοντες της Φόρμουλα 1
Μιγκέλ Σεράνο

Ο **Μιγκέλ Σεράνο** (10 Σεπτεμβρίου 1917 - 28 Φεβρουαρίου 2009) ήταν Χιλιανός διπλωμάτης, δημοσιογράφος, συγγραφέας ποιημάτων, καθώς και έργων εσωτερισμού με σημείο αναφοράς το ναζισμό και τον Αδόλφο Χίτλερ. Από τη δεκαετία του 1950 μέχρι το 1970, υπηρέτησε ως πρέσβης στην Ινδία, τη Γιουγκοσλαβία, τη Ρουμανία, τη Βουλγαρία και την Αυστρία.

## Βιογραφικό
Γεννήθηκε στο Σαντιάγκο της Χιλής και εντάχθηκε αρχικά στο Κομμουνιστικό κίνημα και οι αναζητήσεις του, κινούνταν στον χώρο του Μαρξισμού. Γρήγορα όμως άλλαξε τις πολιτικές πεποιθήσεις περνώντας στο ναζιστικό κίνημα. Κομβικό σημείο για την μεταστροφή του προς το Ναζισμό ήταν λόγω της μαζικής σφαγής των νεολαίων οπαδών του ναζισμού από τις κυβερνητικές δυνάμεις της Χιλής το 1938. 
Μεταπολεμικά χρημάτισε πρέσβης της Χιλής στην Γιουγκοσλαβία, Αυστρία και Ινδία. Εκεί ήρθε σε επαφή με γνωστούς διανοούμενους όπως ο Έρμαν Έσσε και τον Κάρλ Γιούνγκ. Στήριξε το πραξικόπημα του Πινοσέτ και επιστρέφοντας στην Χιλή εγκαταστάθηκε μόνιμα. Διατηρώντας τις επιφυλάξεις του για τον Πινοσέτ μεταστράφηκε περισσότερο στον Ναζισμό. Μέχρι το τέλος τις ζωής του προασπιζόταν τον Ναζισμό ως έκφραση της απόπειρας της λευκής φυλής να επιβιώσει στον σύγχρονο κόσμο. Αρνούνταν συστηματικά την γενοκτονία των Εβραίων και θεωρούσε τον Χίτλερ ως τον τελευταίο Αβατάρ.

## Πολιτική φιλοσοφία
Ο Σεράνο ονόμασε τη φιλοσοφία του *Εσωτερικό Ναζισμό*, την οποία χαρακτήρισε ως μια νέα θρησκευτική πίστη ικανή να αλλάξει τον υλιστικό άνθρωπο του σήμερα, σε ένα νέο ιδεαλιστικό ήρωα, δημιουργώντας έτσι μια νέα θρησκεία. Συγκεκριμένα η πολιτική θεωρία του είναι μια μείξη ρατσισμού, βόρειας μυθολογίας, θεοσοφισμού και ινδουισμού. Το βιβλίο του *Χίτλερ, Ο τελευταίος Αβατάρ* κυκλοφόρησε το 1984 και ήταν αφιερωμένο στον Χίτλερ, ο οποίος υποτίθεται εγκαινίασε έναν νέο συγκρουσιακό πόλεμο Κόσμων. Στο βιβλίο αυτό ο Χίτλερ θεωρείται ως η δέκατη αβατάρα του θεού Βισνού που ενσαρκώθηκε για να τερματίσει την σκοτεινή εποχή φέρνοντας μια νέα. Ο Σεράνο ανέπτυξε ένα εξωπραγματικό σύνολο δοξασιών στις οποίες περιλαμβάνεται η Υπερβορεία, φαντασιώσεις για εξωγήινους προπάτορες της λευκής φυλής, ρατσιστικές και αντισημιτικές θέσεις και θέσεις για την διαχρονική σύγκρουση μεταξύ Εβραίων και Αρίων. Αποπειράθηκε επίσης να συνδέσει τις αρχαίες γερμανικές δοξασίες με τον Ινδουϊσμό.

## Συγγραφικό έργο

## Παραπομπές


## Εξωτερικοί σύνδεσμοι
* 

Κατηγορία:Ναζιστές
Κατηγορία:Αντισημιτισμός
Κατηγορία:Διπλωμάτες
Κατηγορία:Χιλιανοί λογοτέχνες
Ντούσκο Μάρκοβιτς

Ο **Ντούσκο Μάρκοβιτς** (*Duško Marković*, Κυριλλικά: Душко Марковић , 6 Ιουλίου 1958-) είναι Μαυροβούνιος πολιτικός, ο οποίος χρημάτισε πρωθυπουργός της χώρας του, από τις  28 Νοεμβρίου 2016 ως τις 4 Δεκεμβρίου 2020.

## Πρώτα χρόνια και ιδιωτική ζωή
Ο Μάρκοβιτς γεννήθηκε στις 6 Ιουλίου 1958 στο Μόικοβατς του Μαυροβουνίου (που αποτελούσε τότε τμήμα της σοσιαλιστικής Γιουγκοσλαβίας). Στην εθνικότητα είναι μαυροβούνιος. Τελείωσε το δημοτικό και το γυμνάσιο στο Μόικοβατς, και αποφοίτησε από την νομική σχολή του Πανεπιστημίου του Κραγκούγεβατς, στη Σερβία (ΣΟΔΓ).

Είναι παντρεμένος με τρία παιδιά.

## Σταδιοδρομία
Το 1983 ο Ντούσκο εργάστηκε ως νομικός σύμβουλος στο ορυχείο του Μπρσκόβο στη γενέτειρά του, Μόικοβατς.

Το 1986 διορίστηκε γραμματέας του δημοτικού συμβουλίου του Μόικοβατς και  δήμαρχος το 1989. Αποχώρησε από τη θέση το 1991, για να διοριστεί γενικός γραμματέας της κυβέρνησης του Μαυροβουνίου επί Μίλο Τζουκάνοβιτς. Το 1997, εξελέγη μέλος της Συνέλευσης του Μαυροβουνίου και το επόμενο έτος έγινε βοηθός υπουργός Εσωτερικών, υπεύθυνος για την Υπηρεσία Κρατικής Ασφάλειας (SDB).

Το 2005, έπειτα από τη σύσταση της νέας Υπηρεσίας Εθνικής Ασφάλειας (ΑΝΒ) τον Μάιο του ίδιου έτους, ο Μάρκοβιτς διορίστηκε από το Κοινοβούλιο επικεφαλής του οργανισμού, θέση που κατείχε μέχρι το 2010, οπότε εξελέγη στην κυβέρνηση του Ιγκόρ Λούκιτς: πρώτα ως υπουργός άνευ χαρτοφυλακίου, στη συνέχεια ως αναπληρωτής πρωθυπουργός και υπουργός Δικαιοσύνης. Αποχώρησε από την κυβέρνηση το 2015 και την ίδια χρονιά το συνέδριο του κυβερνώντος Δημοκρατικού Κόμματος Σοσιαλιστών (DPS) τον εξέλεξε αντιπρόεδρο του κόμματος. Το 2016, ορίστηκε πάλι ως υπουργός Εσωτερικών.

Στις 25 Οκτωβρίου 2016, δέκα ημέρες μετά τις βουλευτικές εκλογές, το πολιτικό γραφείο του DPS επέλεξε τον Μάρκοβιτς να αντικαταστήσει τον Μίλο Τζουκάνοβιτς ως πρωθυπουργός. Η  υποψηφιότητά του καταδικάστηκε από την αντιπολίτευση, που κατηγόρησε τον Μάρκοβιτς για συμμετοχή σε σκάνδαλα διαφθοράς και της απόκρυψης στοιχείων στην έρευνα για την δολοφονία ενός δημοσιογράφου προσκείμενου στην αντιπολίτευση, το 2014.

Στις 9 Νοεμβρίου 2016 ο Μάρκοβιτς διορίστηκε πρωθυπουργός από τον πρόεδρο του Μαυροβουνίου Φίλιπ Βουγιάνοβιτς, και στις 28 Νοεμβρίου, ο διορισμός εγκρίθηκε από τα 41 από τα συνολικά 81 μέλη του κοινοβουλίου (με την αντιπολίτευση να μποϊκοτάρει τη συνέλευση), με την υποστήριξη των κρoατών και βοσνίων μουσουλμάνων από τα μειονοτικά κόμματα.

Στις 25 Μαΐου 2017 ο Μάρκοβιτς εμφανίστηκε στα πρωτοσέλιδα ανά τον κόσμο, όταν ο Αμερικανός πρόεδρος Ντόναλντ Τραμπ με γρήγορη κίνηση τον έσπρωξε στην άκρη και πήγε μπροστά του προκειμένου να φωτογραφηθεί στη διάρκεια της συνάντησης κορυφής του ΝΑΤΟ συνάντηση κορυφής, στην οποία συμμετείχε και το Μαυροβούνιο για πρώτη φορά, λίγες ημέρες πριν την επίσημη ένταξη της βαλκανικής χώρας στην συμμαχία. Αργότερα, ο Μάρκοβιτς απάντησε σε ερωτήσεις σχετικά με το περιστατικό μη δίνοντάς του σημασία.

## Παραπομπές


Μαρκοβιτς
Δημήτριος Γκίκας

Ο **Δημήτριος Γκίκας** (31 Μαΐου 1816 - 15 Φεβρουαρίου 1897) από τον οίκο των Γκίκα ήταν πρωθυπουργός της Ρουμανίας (1868-1870).
## Βιογραφία
Ήταν γιος του Γρηγορίου Δ΄ Γκίκα πρίγκιπα της Βλαχίας και της πρώτης συζύγου του Μαρίας Χαντζερή, κόρης του ηγεμόνα της Βλαχίας Κωνσταντίνου Χαντζερή του ομώνυμου φαναριώτικου οίκου. Το 1862 η Βλαχία και η Μολδαβία αποτέλεσαν τη Ρουμανία. Ως πολιτικός ήταν εξέχων μέλος του Συντηρητικού κόμματος και εξελέγη πρωθυπουργός το διάστημα 1886-70.
## Οικογένεια
Νυμφεύτηκε την Σαρλότ Ντυπρόντ, με την οποία απέκτησε δύο κόρες (τις Μαρία και Ίζα).

## Παραπομπές


Κατηγορία:Οικογένεια Γκίκα
Κατηγορία:Πρωθυπουργοί της Ρουμανίας
Κατηγορία:Ρουμάνοι ελληνικής καταγωγής
Ιάκωβος Τσούνης

Ο **Ιάκωβος Τσούνης** (Εγλυκάδα, Πάτρα, 20 Ιουνίου 1925 - Αθήνα, 10 Απριλίου 2021) ήταν Έλληνας εφοπλιστής, βετεράνος του Β΄ Παγκοσμίου Πολέμου και εθνικός ευεργέτης. Ήταν επίσης υποστράτηγος επί τιμή και ιδρυτής του Μουσείου "Ιάκωβος Τσούνης" στο Αίγιο.   

## Βιογραφικά στοιχεία

Γεννήθηκε στην Πάτρα και είναι απόγονος των αγωνιστών του 1821, Λονταίων και Πετμεζαίων. Ο πατέρας του, Κωνσταντίνος, ήταν δασάρχης και ο Ιάκωβος ήταν το τελευταίο από 13 παιδιά. Πολέμησε σε ηλικία 15 ετών στον Ελληνοϊταλικό πόλεμο του 1940.  Ξεκίνησε ως εκτελωνιστής στον Πειραιά. Το 1966 εισέρχεται στην ναυτιλία ως εφοπλιστής, αποκτώντας συνολικά 13 εμπορικά πλοία και σχηματίζοντας μεγάλη περιουσία. Από τότε αρχίζει και η μεγάλη φιλανθρωπική του δράση. Δημιούργημά του επίσης είναι το Μουσείο, που βρίσκεται παραπλεύρως της μόνιμης κατοικίας του στην οδό Κύπρου, στου Παπάγου. Έγινε πανελλήνια γνωστός όταν δώρισε σχεδόν όλη τη περιουσία του, 23 εκατομμύρια ευρώ και 60 αποβατικά σκάφη (αμφιβίων επιχειρήσεων) στις Ελληνικές Ένοπλες Δυνάμεις,  μόλις δύο μήνες πριν τον θάνατό του. Μετά από σταδιακή επιδείνωση της υγείας του απεβίωσε στις 10 Απριλίου 2021 στο 401 Γενικό Στρατιωτικό Νοσοκομείο Αθηνών (ΓΣΝΑ) όπου και νοσηλευόταν.

## Παραπομπές


## Πηγές
* Εκδήλωση προς τιμήν του Ευπατρίδη συμπολίτη μας κ. Ιάκωβου Τσούνη | Δήμος Παπάγου - Χολαργού
*Ιάκωβος Κ. Τσούνης (άγνωστες εθνικές μορφές) | Εκδόσεις Αλφειός 

Κατηγορία:Έλληνες εφοπλιστές
Κατηγορία:Έλληνες ευεργέτες
Βουλευτικές εκλογές στην Γκάμπια (2017)

**Βουλευτικές εκλογές** διεξήχθησαν στην Γκάμπια στις 6 Απριλίου 2017. Ήταν οι πρώτες εκλογές για κοινοβούλιο από την ανάληψη της προεδρίας από τον Αντάμα Μπάροου. Κέρδισε σαρωτική νίκη το νεοσύστατο Ενωμένο Δημοκρατικό Κόμμα, εξασφαλίζοντας τις 31 από τις συνολικά 53 έδρες της Εθνοσυνέλευσης.

## Εκλογικό σύστημα
Τα 53 μέλη της Εθνοσυνέλευσης εξελέγησαν σε μονοεδρικές εκλογικές περιφέρειες με το πλειοψηφικό σύστημα.

## Διεξαγωγή
Έπειτα από πρόσκληση της Ανεξάρτητης Εκλογικής Επιτροπής, η Ευρωπαϊκή Ένωση έστειλε στις 13 Μαρτίου μια αντιπροσωπεία από εκλογικούς παρατηρητές (EU EOM) στην Γκάμπια, προκειμένου να προετοιμαστούν οι βουλευτικές εκλογές. Η αποστολή ανέλαβε επίσημα καθήκοντα στις 22 Μαρτίου 2017 με επικεφαλής τον ανώτατο παρατηρητή Μίροσλαβ Πότσε, έναν Τσέχο ευρωβουλευτή. Συνολικά, η αποστολή περιελάμβανε γύρω στους 50 παρατηρητές από κράτη-μέλη της ΕΕ, όπως και από τον Καναδά, την Ελβετία και τη Νορβηγία. Στις 3 Απριλίου η EU EOM παρέταξε 14 παρατηρητές για σύντομη παραμονή ανά την Γκάμπια.

## Αποτελέσματα

## Παραπομπές


2017
Γκαμπια
Πρίσκιλλα και Ακύλας

Οι απόστολοι **Πρίσκιλλα** (ή και **Πρίσκα**) **και Ακύλας** ήταν ζευγάρι Ιουδαίων από τον Πόντο, σκηνοποιοί και οι δύο στο επάγγελμα. Για το ζεύγος αυτό υπάρχουν πληροφορίες κυρίως στο βιβλίο των Πράξεων των Αποστόλων. Κατά τον διωγμό του αυτοκράτορα Κλαυδίου (41-54 μ.Χ.) (τον οποίο μαρτυρά ο βιογράφος Σουετώνιος) αναγκάστηκαν να φύγουν από τη Ρώμη όπου έμεναν, και να έλθουν στην Κόρινθο.  Αν η *Πρίσκιλλα* και ο *Ακύλας* ήταν ήδη χριστιανοί όταν εκδιώχθηκαν από τη Ρώμη, δεν μαρτυρείται. Το γεγονός ότι ο Απόστολος Παύλος έμεινε μαζί τους στην Κόρινθο, σημαίνει και αποδοχή της χριστιανικής τους πίστης. Κατά μία άποψη, η οποία διατυπώνεται στο συναξάρι της 13ης Φεβρουαρίου, βαπτίσθηκαν από τον Παύλο στην Κόρινθο.

Στην Αγία Γραφή ο Απόστολος Παύλος αναφέρει για αυτούς *"Χαιρετισμούς στην Πρίσκιλλα και στον Ακύλα, τους συνεργάτες μου στο έργο του Ιησού Χριστού. Διακινδύνεψαν τη ζωή τους για χάρη μου και τους ευχαριστώ, όχι μόνο εγώ, αλλά κι όλες οι εκκλησίες των εθνών"*. Δεν υπάρχουν σαφείς μαρτυρίες για το τέλος τους, μερικοί όμως συναξαριστές αναφέρουν ότι αποκεφαλίστηκαν από τους ειδωλολάτρες. 

Η μνήμη τους εορτάζεται στις 13 Φεβρουαρίου (επιπλέον, στις 14 Ιουλίου μόνο του *Ακύλα*).

## Υποσημειώσεις


## Βιβλιογραφία
* *Θρησκευτική και Ηθική Εγκυκλοπαίδεια*, τόμ. 10, εκδ. Μαρτίνος Αθ., Αθήνα 1967.
* Μουστάκης Βασίλειος, *Λεξικό της Αγίας Γραφής*, Αθήναι 1955.

Κατηγορία:Άγιοι της Ορθόδοξης και της Ρωμαιοκαθολικής Εκκλησίας
Αραβησσός (αποσαφήνιση)

Η ονομασία **Αραβησσός** μπορεί να αντιστοιχεί στα παρακάτω θέματα:

* Αραβησσός Πέλλας
* Αραβησσός Καππαδοκίας
Πετριχώρ

μικρογραφία|300x300εσ|Υγρό έδαφος μετά την βροχή
Ως **πετριχώρ** ή **πετριχώρας** ονομάζεται η οσμή που αναδύεται από το έδαφος όταν πέφτουν πάνω του οι σταγόνες της βροχής. Η ετυμολογία της λέξης προκύπτει από τον συνδυασμό των ελληνικών λέξεων *[[Πέτρωμα|πέτρα]]* και ιχώρ, όπου κατά την ελληνική μυθολογία ο ιχώρας ήταν το χρυσό υγρό που έρεε στις φλέβες των θεών αντί αίματος.

## Προέλευση
Ο όρος χρησιμοποιήθηκε για πρώτη φορά το 1964 από Αυστραλούς ερευνητές (ως *petrichor*) για τους σκοπούς ενός επιστημονικού άρθρου που έγραψαν για το περιοδικό *[[Nature (περιοδικό)|Nature]]*, και στο οποίο ανέλυσαν πώς η συγκεκριμένη οσμή αναδύεται από ένα έλαιο το οποίο παράγεται από κάποια φυτά κατά την διάρκεια των περιόδων ξηρασίας, και το οποίο απορροφάται από τα μαλακά πετρώματα του εδάφους. Όταν πέφτει η βροχή, τα έλαια αυτά απελευθερώνονται και διαφεύγουν στον αέρα μαζί με γεωσμίνη, η οποία είναι οργανική χημική ένωση που παράγεται από κάποιες ομάδες ακτινομυκήτων στο έδαφος. Ο συνδυασμός του ελαίου και της γεωσμίνης παράγει τη χαρακτηριστική μυρωδιά του υγρού εδάφους μετά από βροχή, ενώ σε περίπτωση όπου υπάρχουν αστραπές απελευθερώνεται και το στοιχείο του όζοντος η οσμή του οποίου γίνεται αντιληπτή λίγο πριν βρέξει.

## Πείραμα
Η απελευθέρωση της οσμής καταγράφηκε σε πείραμα του Τεχνολογικού Ινστιτούτου Μασαχουσέτης το 2015, και σύμφωνα με την έρευνα όταν η βροχή πέφτει σε πορώδες έδαφος, ο αέρας από τους πόρους σχηματίζει μικρές φυσαλλίδες οι οποίες ανεβαίνουν στην επιφάνεια και απελευθερώνουν αερολύματα, τα οποία είναι αυτά που μεταφέρουν τη μυρωδιά μαζί με βακτήρια του εδάφους. Η βροχή στην οποία οι σταγόνες πέφτουν με αργό ρυθμό απελευθερώνει μεγαλύτερη ποσότητα αερολυμάτων, κάτι που συμβαδίζει με την εμπειρική παρατήρηση πως ο πετριχώρας εμφανίζεται πιο συχνά μετά από βροχές μικρής έντασης.

## Παραπομπές


## Εξωτερικοί σύνδεσμοι

* Πού οφείλεται η μυρωδιά μετά τη βροχή; του Βαγγέλη Πρατικάκη -  Το Βήμα, 15.01.2015
*Το άρωμα της βροχήςΣτ. Ντάφης, ΕΑΑ-Πεντέλη (meteo.gr)

Κατηγορία:Βροχή
Κατηγορία:Γεωχημεία
Κατηγορία:Όσφρηση
Βέρστι

Ένα **βέρστι **(, **versta**) είναι παρωχημένη Ρωσική μονάδα μήκους. Ορίζεται ως 500 *σαζέν* μακρύ, γεγονός που καθιστά ένα βέρστι ίσο με 1,0668 χιλιόμετρα (0,6629 μίλια, 3.500 πόδια). 

Στην ελληνική γλώσσα, η πληθυντική μορφή της λέξης είναι *βέρστια*. Στα ρωσικά, η ονομαστική ενικού είναι *versta*.

Το **συνοριακό βέρστι** (, προφέρεται *μεζέβαγια βέρστι*) είναι δύο φορές μακρύ σε σύγκριση με ένα βέρστι. 

Τον 17ο αιώνα, η αξία του *βέρστι* ήταν 700 *σαζέν* ή 1,49 χιλιόμετρα, αλλά στην εποχή του Πέτρου του Μέγα η αξία του άλλαξε σε 500 *σαζέν* ή 1,067 χιλιόμετρα.

Στη Φινλανδία, το "βίρστα" ήταν αρχικά στα 1,069 χιλιόμετρα σύμφωνα με το Σουηδικό πρότυπο, αλλά το Ρωσικό *βέρστι* (1,0668 χιλιόμετρο) το αντικατέστησε μετά την προσάρτηση της Φινλανδίας στη Ρωσική Αυτοκρατορία το 1809. Το "βίρστα" αρχικά ήταν 600 *σύλις* (που αντιστοιχεί σε 1,781 μέτρα), αλλά μετά άλλαξε σε 500 *σύλις*, καθώς το ρωσικό *σύλι* έγινε μακρύτερο, στα 2,134 μέτρα. Μια συμπληρωματική μονάδα ήταν το *πενινκούλμα*, το οποίο ισούται με 10 "βίρστα" (βλέπε Φινλανδικές μονάδες μέτρησης). Η μετριοποίηση αντικατέστησε το "βίρστα" με το χιλιόμετρο τη δεκαετία του 1880.

## Παραπομπές


## Εξωτερικοί σύνδεσμοι
* Πίνακας μετατροπής

Κατηγορία:Ρωσία-επέκταση
Κατηγορία:Μονάδες μήκους
Κατηγορία:Ρωσία
Α2 Εθνική υδατοσφαίρισης ανδρών 1988−89

Το πρωτάθλημα **[[Α2 Εθνική υδατοσφαίρισης ανδρών|υδατοσφαίρισης Α2 ανδρών]] της περιόδου 1988–89**, ήταν το τρίτο που διεξήχθη από την καθιέρωση Α1-Α2 Εθνικής κατηγορίας, και συμμετείχαν οκτώ ομάδες. Το πρωτάθλημα διεξήχθη σε δύο γύρους (εντός-εκτός έδρας) με βαθμολογία 2-1-0.

Πρωταθλητής αναδείχθηκε ο Ν.Ο. Χανίων, που κέρδισε απευθείας την άνοδο για την Α1 της επόμενης περιόδου και επίσης συμμετείχε  στα πλέι-οφ για το Πρωτάθλημα Ελλάδας. Δευτεραθλητής ήταν ο Ηλυσιακός Α.Ο. Αθηνών, που έδωσε αγώνες μπαράζ με τον 7ο της Α1 Ηρακλή Θεσσαλονίκης, για τη συμμετοχη της μιας ομάδας στα πλέι-οφ αλλά και στο πρωτάθλημα Α1 της περιόδου 1989-90.

## Η Βαθμολογία

## Μπαράζ για Α1 1989-90
Οι αγώνες μπαράζ διεξήχθησαν μεταξύ του 2ου της Α2 και του 7ου της Α1. Λειτούργησαν ταυτόχρονα ως αγώνες διαβάθμισης για την Α1 της επόμενης περιόδου (1989-90), και ως αγώνες πρόκρισης στην προημιτελική φάση των πλέι οφ 1988-89. Την πρώτη θέση κέρισε η ομάδα που έφτασε πρώτη τους 3 βαθμούς.

## Πηγές
* Εφ. Αθλητική Ηχώ



1989
Κατηγορία:Υδατοσφαίριση το 1989
Νικόλαος Σούτσος

Ο **Νικόλαος Σούτσος** (1715- 29 Αυγούστου 1769) από τον Οίκο των Σούτσων ήταν λογοθέτης, μετά δραγουμάνος της Πύλης (1768-69).

## Βιογραφία
Ο Νικόλαος ήταν γιος του Κωνσταντίνου Δράκου-Σούτσου, μ. σπαθάριου του Πατριαρχείου και αξιωματούχου των Οθωμανών. Ήταν αδελφός του Μιχαήλ Α΄ πρίγκιπα της Βλαχίας και Μολδαβίας και μεγάλος θείος του Μιχαήλ Β΄ πρίγκιπα της Μολδαβίας.

Ήταν μ. λογοθέτης της Μολδαβίας και καπουκεχαγιάς το 1758. Στις 28 Σεπτεμβρίου 1768 προήχθη σε μ. διερμηνέα (dragoman) της Υψ. Πύλης και ακολούθησε τον βεζίρη Νισσαντζή-Μεχμέντ-Εμίν πασά στην κατά των Ρώσων εκστρατεία. Αργότερα έπεσε σε δυσμένεια και τον Ιούλιο του 1769 καθαιρέθηκε· μαζί με τον Γρηγόριο Καλλιμάχη πρίγκιπα της Μολδαβίας φυλακίστηκε στην Κωνσταντινούπολη και αποκεφαλίστηκε στις 29 Αυγούστου 1769. Κατά τη συνήθεια των Οθωμανών επάνω στην κεφαλή τοποθετήθηκε επιγραφή, που έγραφε ότι "πρόδωσε απόρρητα της αυτοκρατορίας".

## Οικογένεια
Νυμφεύτηκε την από το Φανάρι Άννα Χρυσόσκουλου, κόρη του Γιωργάκη (Iordache) Χρυσόσκουλου και της Ελισαβέτα (Safta) Δούκα· είχε τέκνα:
* Αλέξανδρος 1758-1821, διερμηνέας της Πύλης, πρίγκιπας της Βλαχίας και της Μολδαβίας. Νυμφεύτηκε την Ευφροσύνη Καλλιμάχη. Γιοί του ήταν οι
** Ιωάννης και
** Σκαρλάτος. Γιος του ήταν ο
*** Δημήτριος.
* Γεώργιος 1745-1816, διερμηνέας της Πύλης, μ. ποστέλνικος, καϊμακάμης Κραϊόβας, λόγιος, μουσικολόγος. Νυμφεύτηκε την Αικατερίνη Μαυροκορδάτου. Εγγονοί του ήταν οι
*** Γεώργιος και
*** Αλέξανδρος.
* Ιωάννης, γενν. 1760, μ. σπαθάριος, νυμφεύτηκε την Μαρία Γκίκα(;).
* Έλενα, παντρεύτηκε τον Αλέξανδρο Σουλτζαρόγλου μ. κόμη Μολδαβίας και μ. χάρτμαν.
* Ραλού, παντρεύτηκε τον Γεώργιο Ρίζο-Ραγκαβή μ. ποστέλνικο Βαλαχίας.
* Σουλτάνα, παντρεύτηκε τον Κωνσταντίνο Χαρίτο.
* Μιχαήλ, απεβ. 1821, εκκλ. όνομα Μελέτιος, αρχιεπίσκοπος και μητροπολίτης Προύσας.
* Μαρία, απεβ. 1832, παντρεύτηκε τον Μιχάι Ρακόβιτσα.
* Άννα-Ρωξάνδρα, παντρεύτηκε τον Αλέξανδρο Μουρούζη.
* Βικτωρία, παντρεύτηκε τον Νικόλαο Βεντούρα μ. ποστέλνικο και σπαθάριο.

## Παραπομπές


## Πηγές
* Δημητρίου Σκαρλάτου του Βυζαντίου: Κωνσταντινούπολις, τ. Β΄, Αθήνησι 1851, τυπογραφείου Ανδρ. Κορομηλά, σελ. 114.
* Ιστότοπος Οίκου Γκίκα 

Κατηγορία:Οικογένεια Σούτσου
Αλέξανδρος Μ. Σούτσος

Ο **Αλέξανδρος Σούτσος**, (1781 – 19 Οκτωβρίου [ή 23 Σεπτεμβρίου] 1807) από τον Οίκο των Σούτσων ήταν μέγας διερμηνέας της Υψηλής Πύλης (1802-1807).

## Βιογραφία
Ήταν γιος του Μιχαήλ Α΄ πρίγκιπα της Βλαχίας και της Μολδαβίας και της Σεβαστίας Καλλιμάχη. Ήταν ανιψιός του Νικολάου διερμηνέα της Πύλης και εξάδελφος του Αλεξάνδρου πρίγκιπα της Βλαχίας και της Μολδαβίας. Ο αδελφός του Γρηγόριος είχε γιο τον Μιχαήλ Β΄ πρίγκιπα της Μολδαβίας.

Το 1802 έγινε μ. διερμηνέας (dragoman) της Υψ. Πύλης. Το 1807 με διαταγή του σουλτάνου αποκεφαλίστηκε.

## Οικογένεια
* Σεβαστία 1800-1886, παντρεύτηκε τον Νικόλαο Μαύρο, κόμη και στρατηγό.
* Γρηγόριος 1801-1829, στρατηγός στην Ελλάδα· απεβίωσε νέος στο Ναύπλιο.
* Κωνσταντίνος 1804-1882, αξιωματικός του Ρωσικού στρατού (1828), μ. λογοθέτης Βλαχίας (1851), υπουργός Οικονομικών Βλαχίας (1856). Νυμφεύτηκε τη Μαρία-Σεβαστία Γκίκα και είχε τέκνα:
** Σμαράγδα 1840-1923, παντρεύτηκε τον Γρηγόριο Λαχοβάρυ.
** Ζωή 1842-1917, παντρεύτηκε τον Λεωνίδα Πατσούρη.
** Μιχαήλ 1841-1933, εφευρέτης, αρχαιολόγος, νομισματολόγος, διευθ. Εθνικής Τράπεζας Ρουμανίας, μέλος Ρουμανικής Ακαδημίας. Νυμφεύτηκε τη Μαρία Καντακουζηνού-Μαγκουρεάνου.

## Παραπομπές


## Πηγές
* Ιστότοπος του Οίκου Σούτσου

Αλεξανδρος
Ηλέκτρα (Ωκεανίδα)

Κατά την Ελληνική μυθολογία, η Ηλέκτρα (Ηλέκτρα > ήλεκτρο, δηλαδή κεχριμπάρι) ήταν η κόρη του Τιτάνα Ωκεανού και της Τιτανίδας Τηθύος, δηλαδή μια από τις 3.000 Ωκεανίδες. Σύμφωνα με τον Ησίοδο, ήταν η σύζυγος του Θαύμαντα και, από αυτόν, μητέρα της θεάς Ίριδος (αγγελιοφόρος των θεών μαζί με τον θεό Ερμή) και των Αρπυιών. Ο ποιητής Νόννος ο Πανοπολίτης προσθέτει και τον Υδάσπη ως ένα από τα παιδιά τους.

## Παραπομπές


## Εξωτερικοί σύνδεσμοι
* 

Κατηγορία:Ελληνική μυθολογία
Αλέξανδρος Α. Σούτσος

Ο **Αλέξανδρος Σούτσος** (30 Νοεμβρίου 1837 - Σεπτέμβριος 1919) από τον Οίκο των Σούτσων γεννήθηκε στη Βλαχία και ήταν καθηγητής Ψυχιατρικής στη Ρουμανία.
## Καταγωγή και δραστηριότητα
Γεννήθηκε στο Βουκουρέστι και είχε αριστοκρατική καταγωγή: οι Σούτσοι ήταν από το Φανάρι της Κωνσταντινούπολης και είχαν εγκατασταθεί στις Παραδουνάβιες Ηγεμονίες. Ήταν γιος του Αλεξάνδρου βόρνικου και στόλνικου της Βλαχίας. Ο πάππος του Γεώργιος ήταν αδελφός του Αλεξάνδρου πρίγκιπα της Βλαχίας και της Μολδαβίας.

Μετά το σχολείο στο Βουκουρέστι συνέχισε τις σπουδές του στο Πανεπιστήμιο της Αθήνας (1856-62) και έκανε διδακτορικό (1863). Μετέβη στο Παρίσι και έκανε δεύτερο διδακτορικό στη δυσπεψία (1865). Επέστρεψε στο Βουκουρέστι όπου εργάστηκε στο Νοσοκομείο Μαρκούτα ως δεύτερος φυσικός (1866), μετά κύριος φυσικός (1867) και έπειτα διευθυντής, όπου έμεινε ως την συνταξιοδότησή του.
## Άλλες προσπάθειες
Θεωρείται ευρέως ως ο ιδρυτής της ψυχιατρικής στη Ρουμανία. Το 1867-68 δημιούργησε το πρώτο μάθημα Παθολογικής και Κλινικής Ψυχιατρικής. Οι φοιτητές της Ιατρικής ερχόταν κάθε Κυριακή στο Νοσ. Μαρκούτα. Το 1879 έγινε καθηγητής στο Πανεπιστήμιο όπου δίδαξε Νοητική Παθολογία και Εγκληματολογία·  το 1897 έγινε προϊστάμενος του πρώτου Τμήματος Ψυχιατρικής.
## Αναφορές


Κατηγορία:Οικογένεια Σούτσου
Μιχαήλ Κων. Σούτσος

Ο **Μιχαήλ Σούτσος** (15 Φεβρουαρίου 1841 - 9 Ιουλίου 1933) από τον Οίκο των Σούτσων ήταν ιστορικός, νομισματολόγος και κεντρικός τραπεζίτης της Ρουμανίας.
## Βιογραφία
Η καταγωγή της Οικογένειάς του ήταν από το Φανάρι της Κωνσταντινούπολης. Γεννήθηκε στο Βουκουρέστι της Βλαχίας και παρακολούθησε την Κεντρική Σχολή των Τεχνών και των Τεχνικών στο Παρίσι, όπου αποφοίτησε ως μηχανικός το 1864. Επέστρεψε στη χώρα του και εργάστηκε ως δημόσιος υπάλληλος του Υπουργείου Γεωργίας και Αγροτικής Ανάπτυξης .

Έγινε γεν. διευθυντής των Ταχυδρομείων Ρουμανίας (1881-91), διευθυντής της Εθνικής Τράπεζας (1892-94), σύμβουλος του Ελεγκτικού Συνεδρίου και διοικητής της Εθνικής Τράπεζας (1899-1904). Διαπραγματεύθηκε με το Υπουργείο Οικονομικών την απόσυρση του μεριδίου του κράτους από το κεφάλαιο της Τράπεζας. Υποστήριξε τις λαϊκές Τράπεζες και έκανε πολλά υποκαταστήματα με κατάλληλα κτήρια. Στην Οικονομική Κρίση του 1900-01 διαφώνησε με τον πρωθυπουργό Πέτρε Π. Καρπ για την επίλυση του θέματος. 

Έγινε ο πρώτος πρόεδρος της Νομισματικής Εταιρείας (1903) και μέλος, πρώτα αντεπιστέλλον (1884) και έπειτα τιμητικό (1909), της Ακαδημίας της Ρουμανίας. Ήταν επικεφαλής της νομισματικής συλλογής της Ακαδημίας (1914-1933). Ήταν συστηματικός και επιστημονικός ερευνητής στα νομίσματα και έγινε η αυθεντία της νοτιοανατολικής Ευρώπης. Ξεκίνησε να φτιάχνει μία συλλογή με Ελληνικά και Βυζαντινά νομίσματα και αρχαιότητες. Σπούδασε μετρολογία με ειδίκευση στα μετρικά συστήματα της Ελλάδας, Μικράς Ασίας, Αιγύπτου, Βαβυλώνας και Ιταλίας· επέκτεινε τις αρχικές γνώσεις για τα θέματα αυτά.
## Έργα
Εξέδωσε μελέτες για τα βάρη που χρησιμοποιούσαν οι ελληνικές αποικίες Ιστρία, Τόμις (Κωστάντσα) και Καλλάτις (Μαγκάλια). Συνολικά έγραψε περί τα 40 έργα αρχαίας νομισματικής και μετρολογίας. Δώρισε τη συλλογή του στην Ακαδημία και στο Μουσείο Δοβρουτσάς.
## Αναφορές


Κατηγορία:Οικογένεια Σούτσου
Χατμάα Μπατούλγκα

Ο **Χατμάα Μπατούλγκα**  (Khaltmaagiin Battulga, μογγολικά: Халтмаагийн Баттулга, προφορά: xɑɮt.maː.ɡiːŋ ˈbɑt.tʊ.ɮɐk,  γεννήθηκε στις 3 Μαρτίου 1963) είναι Μογγόλος πολιτικός , ο οποίος ήταν πρόεδρος της χώρας του από τις 10 Ιουλίου 2017 ως τις 25 Ιουνίου 2021. Διετέλεσε Μέλος της Κρατικής Μεγάλης Χουράλ (συνέλευση) από το 2004 έως το 2016 και υπουργός Οδικού Δικτύου, Μεταφορών, Αναδόμησης και Αστικής Ανάπτυξης από το 2008 έως το 2012. Ήταν υποψήφιος με το Δημοκρατικό Κόμμα στις προεδρικές εκλογές του 2017, και εξελέγη πρόεδρος με το 55% των ψήφων στον τελικό γύρο. Ήταν οι πρώτες επαναληπτικές εκλογές στη σύγχρονη ιστορία της Μογγολίας.

## Βιογραφικά στοιχεία
### Αθλητής
Γεννήθηκε το 1963. Ο πατέρας του ήταν προπονητής της παραδοσιακής πάλης και έτσι ο Μπατούλγκα ασχολήθηκε από πολύ νωρίς με το άθλημα αυτό. Το 1983 αναδείχθηκε παγκόσμιος πρωταθλητής στο σαμπό, στην κατηγορία -52 κιλών. Εντάχθηκε στην εθνική ομάδα πάλης το 1979 και παρέμεινε ως το 1990. Κέρδισε το παγκόσμιο κύπελλο του αθλήματος στο Ουλάν Μπατόρ, το 1989. Το 2006 έγινε πρόεδρος της Ομοσπονδίας τζούντο της Μογγολίας.

### Επιχειρηματίας
Το 1990 ο Μπατούλγκα άρχισε να ράβει και να πουλά τζιν σε τοπικό επίπεδο και στην Ουγγαρία. Αυτό του επέτρεψε να έχει έσοδα 600 δολαρίων, που ήταν αρκετά για να αγοράσει μια βιντεοκάμερα και να ξεκινήσει μια επιχείρηση εξαγωγών-εισαγωγών για ηλεκτρονικές συσκευές από τη Σιγκαπούρη μέχρι τη Μογγολία, τη Ρωσία και την Ανατολική Ευρώπη.

### Πολιτική σταδιοδρομία
Στη χώρα του είναι γνωστός και ως Τζένκο, από το όνομα ενός χαρακτήρα της ταινίας "Ο Νονός".
Στον πρώτο γύρο των προεδρικών εκλογών, που διεξήχθη στις 26 Ιουνίου 2017, ο Μπατούλγκα ήταν ο υποψήφιος της αντιπολίτευσης, με τη σημαία του Δημοκρατικού Κόμματος και για πρώτη φορά δεν κέρδισε κανένας υποψήφιος την πλειοψηφία για να εκλεγεί. Ο Μπατούλγκα προηγήθηκε στον πρώτο γύρο με ποσοστό 38,64% και αναμετρήθηκε με τον δεύτερο Μιγίγκομπιν Ένχμπολντ, ο οποίος έλαβε στον πρώτο γύρο ποσοστό 30,75%. Στον δεύτερο και τελικό γύρο στις 7 Ιουλίου, ο Μπατούλγκα επικράτησε με ποσοστό 55%. Ορκίστηκε πρόεδρος στις 10 Ιουλίου.

## Παραπομπές


Κατηγορία:Πρόεδροι της Μογγολίας
Πλημμύρες στην Βόρεια Κορέα (αποσαφήνιση)

Οι πλημμύρες στη** [[Βόρεια Κορέα]] **μπορεί να αναφέρονται:
* Πλημμύρες κατά τη διάρκεια του Βορειοκορεατικού λιμού (1994-1998)
* Πλημμύρες στη Βόρεια Κορέα (2006)
* Πλημμύρες στη Βόρεια Κορέα (2007)
* Πλημμύρες στη Βόρεια Κορέα (2012)
* Πλημμύρες στη Βόρεια Κορέα (2016)
Μογγολικές προεδρικές εκλογές (2017)

**Προεδρικές εκλογές** διεξήχθησαν στη Μογγολία στις 26 Ιουνίου 2017. Για πρώτη φορά κανείς υποψήφιος δεν κατάφερε να συγκεντρώσει την απαιτούμενη πλειοψηφία ώστε να εκλεγεί από τον πρώτο γύρο και διεξήχθη αναγκαστικά ένας δεύτερος γύρος, στις 7 Ιουλίου (δύο ημέρες νωρίτερα από την αρχικά προγραμματισμένη ημερομηνία που ήταν στις 9 Ιουλίου).

Στον πρώτο γύρο των προεδρικών εκλογών, που διεξήχθη στις 26 Ιουνίου 2017, ο Μπατούλγκα ήταν ο υποψήφιος της αντιπολίτευσης, με τη σημαία του Δημοκρατικού Κόμματος και για πρώτη φορά δεν κέρδισε κανένας υποψήφιος την πλειοψηφία για να εκλεγεί. Ο Μπατούλγκα προηγήθηκε στον πρώτο γύρο με ποσοστό 38,64% και αναμετρήθηκε με τον δεύτερο Μιγίγκομπιν Ένχμπολντ, ο οποίος έλαβε στον πρώτο γύρο ποσοστό 30,75%. Ο υποψήφιος που κατέλαβε την 3η θέση,  Σαϊνχκουγκίν Γκανμπάαταρ αρνήθηκε να αναγνωρίσει τα αποτελέσματα καθώς δεν πέρασε τον δεύτερο γύρο με διαφορά μόλις 1.849 ψήφων από τον Ένχμπολντ, ισχυριζόμενος ότι άλλες 35.000 ψήφοι είχαν προστεθεί στο σύνολο και ότι είχε γίνει νοθεία.Το κόμμα του απαίτησε την επαναληπτική καταμέτρηση στην επαρχία Μπαγιάν-Ολγκίι.

Στον δεύτερο και τελικό γύρο στις 7 Ιουλίου, ο Μπατούλγκα επικράτησε με ποσοστό 55%. Ορκίστηκε πρόεδρος στις 10 Ιουλίου.

## Εκλογικό σύστημα
Ο Πρόεδρος της Μογγολίας εκλέγεται σε δύο γύρους.

## Αποτελέσματα

## Παραπομπές


2017 προεδρικες
Μογγολ
Κομητεία Γκιόγχουνγκ

Η **Γκιόγχουνγκ-γκουν** ή η **Κομητεία Γκιόγχουνγκ** (κορεατικά: 경흥군) είναι ένα *γκουν*, ή κομητεία, στη Χάμγκιονγκμπουκ-ντο ή Επαρχία Βόρειας Χάμγκιονγκ στη Βόρεια Κορέα. Παλαιότερα ήταν γνωστή ως Κομητεία Ούντοκ (Κορεατικά: χάνγκουλ: 은덕군, χάντσα: 恩德郡), από το 1977 έως το 2010. 

Η κομητεία συνορεύει με τη Λαϊκή Δημοκρατία της Κίνας στα βορειοανατολικά. Με την εξαίρεση της νοτιοδυτικής περιοχής, κυριαρχείται από χαμηλούς λόφους με περιστασιακές πεδιάδες. Το υψηλότερο σημείο είναι το Σόνγκτζινσαν (βουνό Σόνγκτζιν), με υψόμετρο 1.146 μέτρων. Ο κυρίαρχος ποταμός είναι ο Ντούμαν, ο οποίος χωρίζει την κομητεία από την Κίνα. Το επίπεδο του εδάφους γύρω από τον Ντούμαν είναι ανεπτυγμένο, αλλά γύρω στο 80% της κομητείας αποτελείται από δάση.

Τα ορυχεία, ιδιαίτερα τα λιγνιτωρυχεία, είναι η κυρίαρχη βιομηχανία στην Γκιόγχουνγκ λόγω των αποθεμάτων λιγνίτη στην περιοχή. Στην κομητεία βρίσκεται το Λιγνιτωρυχείο Άοτζι. Επιπροσθέτως, η γεωργία και η κτηνοτροφία είναι ανεπτυγμένη. Οι κύριες καλλιέργειες είναι καλαμπόκι, ρύζι, πατάτες και σόγια. Το Χημικό Εργαστήριο Άοτζι βρίσκεται στην κομητεία. 

Την Γκιόγχουνγκ βρίσκεται στους σιδηροδρόμους της Γραμμής Χάμπουκ και Χόαμ. 

## Ιστορία
Υπό την περίοδο «Γκιόγχουνγκ» του Τζόσον, το αρχαίο όνομα του Ούντοκ, ήταν ένα από τα έξι αξιώματα/φυλάκια *Γιούκτσιν* (κορεατικά: χάνγκουλ: 육진, Χάντζα: 六鎭) που ιδρύθηκαν μετά από διαταγή του Βασιλιά Σέτζονγκ του Μέγα το 1433, για να προστατεύσει το λαό του από τους εχθρικούς Κινέζους και Μαντζουριανούς νομάδες που ζούσαν στη Μαντζουρία.

## Αξιοσημείωτα πρόσωπα
* Λι Γκιόνγκ-Ροκ (κορεατικά: χάνγκουλ: 이경록, χάντζα: 李慶祿), νομάρχης του Γκιόγχουνγκ (Κορεατικά: χάνγκουλ: 경흥 부사, χάντζα: 慶興府使).

## Διοικητικές διαιρέσεις
Η Κομητεία Γκιόνγχουνγκ διαιρείται σε μια πόλη (*Ουπ*), σε 12 χωριά (*Ρι*) και τρεις εργατικές επαρχίες (*Ρόντονγκτζαγκου*).

## Δείτε επίσης
* Γεωγραφία της Βόρειας Κορέας
* Διοικητικές διαιρέσεις της Βόρειας Κορέας
* Γέφυρα του Ποταμού Ντούμαν

## Παραπομπές


## Εξωτερικοί σύνδεσμοι
* Τοποθεσία των τεσσάρων οχυρών και των έξι σταθμών

Γκιογχουνγκ
Δημήτριος Μπαρμπαλιάς

Ο **Δημήτριος Μπαρμπαλιάς** του Ιωάννη (1892  -  3 Ιουνίου 1971) ήταν Έλληνας αξιωματικός και πολιτικός από την Αρκαδία, που θήτευσε ως βουλευτής.

Ακολούθησε σταδιοδρομία στη χωροφυλακή, στην οποία υπηρέτησε ως αξιωματικός. Μετά την αποστρατεία του με τον βαθμό του ταγματάρχη αποφάσισε να ασχοληθεί με την πολιτική. Ήταν παντρεμένος με την Άρτεμη Μπαρμπαλιά.

Εξελέγη  βουλευτής Αρκαδίας το 1950 με το Κόμμα Ελευθεροφρόνων.

Πέθανε το 1971 και κηδεύτηκε στις 4 Ιουνίου στο Πρώτο Νεκροταφείο.

## Παραπομπές


Κατηγορία:Βουλευτές εκλεγμένοι με το Κόμμα των Ελευθεροφρόνων
Κατηγορία:Βουλευτές Αρκαδίας
Κατηγορία:Έλληνες αξιωματικοί της χωροφυλακής